Alexander Lott

Alexander Lott (sündinud 27. veebruaril 1987) on eesti õigusteadlane.

Ta on Tartu Ülikooli õigusteaduskonna haldusõiguse õppejõud ja Tromsø Ülikooli osaks oleva Norra Mereõiguse Keskuse teadur.

Haridustee 
Alexander Lott on omandanud õigusteaduse bakalaureusekraadi Tartu Ülikoolist, rahvusvahelise ja Euroopa õiguse magistrikraadi Utrechti Ülikoolist, õigusteaduse doktorikraadi Tartu Ülikoolist ning läbinud järeldoktorantuuri Norra Mereõiguse Keskuses (Tromsø Ülikool).

Alexander on täiendanud oma teadmisi põhiõiguste ja vabaduste kaitsest rahvusvaheliste õpingute raames, sh Madalmaade Inimõiguste Instituudis, Asseri Instituudis Haagis kui ka Veneetsia Inimõiguste Akadeemias. Mereõigusega puutus ta esmakordselt sügavamalt kokku magistriõpingute vältel Utrechti Ülikooli juures asuvas Madalmaade Mereõiguse Instituudis.

Töökäik 
Alexander Lott alustas pärast ajateenistust Kuperjanovi jalaväepataljonis ja praktikat Haagis asuvas Keemiarelvade Keelustamise Organisatsioonis tööd Eestis riigiametnikuna. Ta töötas nõunikuna Riigikohtu halduskolleegiumis ja põhiseaduslikkuse järelevalve kolleegiumis, Tallinna Ringkonnakohtus ja Justiitsministeeriumis. 

2017. aastal alustas ta tööd õppejõuna Tartu Ülikooli õigusteaduskonnas, kus valiti 2018. aastal haldusõiguse lektoriks. Samal ajal lõpetas ta teenistuse riigiametnikuna, pühendudes akadeemiale. Alexander Lott liitus 2020. aastal Norra Mereõiguse Keskusega, kuid jätkas vähendatud koormusega töötamist õigus-teaduskonnas haldusõiguse lektorina. Lisaks õpetamisele Norra Mereõiguse Keskuses ja Tartu Ülikoolis on ta andnud loengukursusi mereõigusest ning meresõjaõigusest ka Sisekaitseakadeemia ja Kaitseväe Akadeemia õppuritele.

Lektorina on Alexander Lott peamiselt lugenud aineid haldusõigusest. Lisaks on ta loonud ainekursuse mereõigusest ja akadeemilisest kirjutamisest rahvusvahelises magistriprogrammis International Law and Human Rights. Kuigi mereõiguse ainekursus on suunatud eeskätt välistudengitele, on see osutunud sama populaarseks ka eesti tudengite seas. Ta on olnud vastutav õppejõud bakalaureuse-, magistri- ja doktoriprogrammi viies õppeaines, lisaks kaasõppejõud teistes ainetes. Alexander Lott on panustanud ka täiendkoolitamisse, korraldades näiteks prof. Lauri Mälksoo kutsel temaga koostöös 2021. aastal Martensi rahvusvahelise õiguse suveülikooli.

Alexander Lott juhendab Tartu Ülikoolis mitmeid väitekirju haldus- ja riigiõigusest, mereõigusest, riigikaitseõigusest ja keskkonnaõigusest. Tema juhendatavad Merit Jakobson ja Martin Lambing pälvisid Justiitsministeeriumi õigusloomealaste teadustööde konkursil parima teadustöö preemia. Ta juhendas 2021. aastal Eesti meeskonda maailma ühel mõjukamal harjutuskohtuvõistlusel Telders International Law Moot Court Competition. Õigusteaduskonna bakalaureuse- ja magistritudengitest koosnev võistkond pälvis sel aastal 5. koha.

Teadustöö 
Alexander Lott on Tartu Ülikooli haldusõiguse õppejõu ja Norra Mereõiguse Keskuse teadurina katsunud oma teadustöös ületada traditsioonilisi piire mereõiguse, julgeolekuõiguse, haldusõiguse, inimõiguste ja keskkonnaõiguse vahel. 

Alexander Loti teadustöös on eriline rõhuasetus olnud navigatsioonil ja väinade õigusraamistikul. Professor Erik Franckx märkis ajakirjas Juridica International ilmunud retsensioonis, et teadmine Läänemere kirdeossa jäävate väinade õigusraamistiku kohta oli enne tema doktoritööd puudulik. Alexander Lott selgitas oma doktoritöös välja, et pea kogu Eesti mereala (v.a. eeskätt suursaartest läände jääv piirkond) allub mereõiguse konventsioonis sätestatud väinade õigusraamistikule. Seda ei olnud enne teadvustatud ka maailma ühe tihedaima laevaliiklusega mereala, Tallinna ja Helsingi vahele jääva väina puhul, millele ta andis seetõttu oma teadustöös ka kohanime – Viru väin (ing. k. Viro Strait), mis hõlmab kogu Soome lahe lääne- ja keskosa.

Teadusartiklid 
Avaliku õiguse distsipliinides on Alexander Lott avaldanud rohkelt teadustöid nii eesti- kui ka välismaistes juhtivates õigusajakirjades, nagu Marine Policy, the Journal of Marine and Coastal Law, Ocean Development & International Law, Utrecht Journal of International and European Law, Nordic Environmental Law Journal, Nordic Journal of International Law, Juridica International, Stratégique.

Monograafiad 

 A. Lott. Hybrid Threats and the Law of the Sea: Use of Force and Discriminatory Navigational Restrictions in Straits. Leiden, Boston: Brill | Nijhoff 2022, ca 310 lk.
 A. Lott. The Estonian Straits: Exceptions to the Strait Regime of Innocent or Transit Passage. Leiden, Boston: Brill | Nijhoff 2018, 308 lk.
 A. Lott. The Estonian Straits: Exceptions to the Strait Regime of Innocent or Transit Passage. Doktoritöö, Tartu: Tartu University Press 2017, 259 lk. Juh. Lauri Mälksoo (Tartu Ülikool), Alex Oude Elferink (Utrechti Ülikool), Heiki Lindpere (Tallinna Ülikool)

Teaduspreemiad ja tunnustused 
2021. aastal pälvis Alexander Lott projektiga „Mereõigus ja hübriidsõda (LOSFARE)“ Euroopa Komisjoni Marie Skłodowska-Curie individuaalgrandi.  Selle grandi toel jätkas ta teaduritööd Norra Mereõiguse Keskuses 2022. aasta aprillist.

2022. aastal teenis Alexander Lott Eesti presidendi noore teadlase preemia. 2015. aastal pälvis Alexander Lott Eesti Üliõpilaste Seltsi sihtasutuse stipendiumikonkursil auvil! Udo Mällo fondist peapreemia.

Isiklikku 
Alexandri juured on Abruka saarel, kust pärinevad tema vanaisad kirjanik Ülo Tuulik ja ajakirjanik ning teatriteadlane Jüri Lott. Tema vanaemad on raamatuajaloolane emeriitprofessor Mare Lott ja raadioajakirjanik Mari Tuulik. Alexander on panustanud Abruka külaelu edendamisse, olles 2001. aastal muuseumina loodud, kuid nüüdseks ka külavanema rolli kandva Abruka Külaseltsi juhatuse esimeheks 2020–2022. Alexandri abikaasa on vandeadvokaat Kati Jakobson-Lott, peres kasvab kolm last.

Suusatamise kõrval tegeleb ta kajakisõiduga ning on Abruka Meremaratoni algataja ja peakorraldaja.

Viited 

Eesti õigusteadlased
Eesti Üliõpilaste Seltsi liikmed
Sündinud 1987